Papersnake/gushiwen huggingface dataset:
寄赵四岩
释善珍（宋代）

暑退江城又素秋，想因怀土亦登楼。
兰香盍称骚人佩，萱草难忘志士忧。
纸上雕虫真害道，山中射虎胜封侯。
四方弧矢男儿事，慎勿悲伤念少游。
寄答李方叔
陈师道（宋代）

平生经世策，寄食不资身。
孰使文章著，能辞辙迹频。
帝城分不入，书札詗何人。
子未知吾懒，吾宁觉子贫。
樠山山房夜集得繁字
游朴（明代）

雪后寒英落更繁，天涯词客为招魂。安仁潦倒河阳鬓，供奉流招北海尊。

岁晏冰霜回后院，夜阑星斗乱前垣。明朝太史应占象，疑有陈荀汉上园。
题院画册 修竹士女图
赵佶（宋代）

瑶台无信托青鸾，一寸芳心思万端。莫向东风倚修竹，翠衫经得几多寒。
送朱自明辟闽宪奏差
王逢（元代）

闽中乌府小清都，列郡山峦紫翠纡。王化直来天北极，文星多聚海南隅。

暖尘花气随骢马，春日榕阴满鹧鸪。况有翰林持使节，宪郎应得效驰驱。
栖云楼晏坐效寒山偈（六首。滁仆阳太扑官舍
殷迈（明代）

丈夫自堂堂，脚底有玄路。
撒手便归家，何曾移寸步。
逍遥咏 其十九
赵炅（宋代）

笑尽人间事，到头总不知。信心终是实，如日莹无欺。

举措持恒久，贪生却似痴。善缘销恶趣，惠爱广将施。
清平乐·柔柯翦翠
吴文英（宋代）

柔柯翦翠。胡蝶双飞起。谁堕玉细花径里。香带熏风临水。露红细□秋枝。金泥不染禅衣。结得同心成了，任教春去多时。
出郊再用韵赋三解
吴潜（宋代）

老大头皮捉出官，转头重九又看看。
莫愁客里黄花负，只恐尊前白日残。
喜得赐封天燧息，愿他入塞帝巴乾。
丰年喜色眉尖上，一笑相携肯作难。
邵阳道中云岩寺
李纲（宋代）

山空小寺依嵌窦，日暖幽禽转好声。万个琅玕一茅屋，何当此处寄浮生。
题郑静思小像
李士瞻（元代）

月明山静海无尘，鹤氅翩跹玉一痕。却记别时春已暮，落花都付富家村。
雪后宿王纯池州草堂
耿湋（唐代）

宿君湖上宅，琴韵静参差。夜雪入秋浦，孤城连贵池。

流年看共老，衔酒发中悲。良会应难再，晨鸡自有期。
和毋仲山雨后 其四
苏过（宋代）

能琴何必弦，便晓琴中趣。学道何所得，知迷即真悟。

尝观指非月，要似足忘屦。归吾无所归，兹焉定归处。
宫词 其二十
周彦质（宋代）

宫嫔春昼步庭前，曲砌轻风𨍽柳绵。二十四番花信后，融怡还作困人天。
孙策周瑜娶二乔
张洵佳（清代）

孙策与周瑜，命世两英雄。两人俱少年，割据大江东。

江东有二乔，姐妹花双红。两贤娶得之，作合妙天公。

而皆不永命，中道断丝桐。岂其藏娇屋，容易沮英风。

卓哉武乡侯，识略超凡庸。独娶阿承女，丑妇发蓬蓬。

三国论人才，第一推卧龙。即此一事观，高下在其中。
消忧
舒岳祥（宋代）

凤栖塘上路，春草思悠悠。
绿树双黄鸟，青山一白头。
诗书自有厄，盗贼本非仇。
天道知难问，吾贫不肯忧。
雪后喜晴和正仲近诗 其一
舒岳祥（宋代）

今朝天气好，寒减煖初增。微醉无灰酒，闲居有发僧。

芳情花下月，艳眼雪中灯。久废赓酬事，新诗忽启縢。
南张道中
释昙莹（宋代）

北山松粉落轻黄，濯雨虾须麦吐芒。
槐火石泉寒食后，十分春事属农桑。
年来
释文珦（宋代）

年来已绝交，孤憩竹间寮。
境寂身逾懒，神安息自调。
云开山意静，风止树声消。
自足全无乐，谁能问市朝。
简寂观
张孝祥（宋代）

瀑水流红叶，荒祠琐翠微。紫霄人不到，白鹤事全非。

苦笋今年少，黄冠竟日饥。摩挲石龙柱，伫立为歔欷。
谢江州陆签判寄糖蟹 其二
韩驹（宋代）

只讶平原驿使稀，不嗔彭泽寄来迟。劝君莫以无肠故，忍见纷纷躁扰时。
答同舍游凝祥池
彭汝砺（宋代）

仙宫神灵之所宅，楼阁倚天一千尺。先生好游犹挟册，藜苋不惭吾鼎食。

凝祥池头三月春，腰金骑狨多贵人。天边五岳烟霞阔，海上三山雨露新。

蛱蝶能飞燕能舞，凤凰在云鸿在渚。仙人骖鸾入云雾，寂寂不闻青鸟语。

洞天落日晚沉沉，渔舟缥缈桃源深。红玉坐看花著子，青云行见叶成阴。

疾雷怒飞风雨急，瘦马不行归旆湿。投閒一日须一来，岁时变化犹呼吸。
陈丈挽诗
李新（宋代）

七十飘生世所稀，初休利锁便忘机。
清朝有子方士禄，白屋无尘自掩扉。
高论竞推猗顿富，梦魂翻逐楚庄飞。
素车白马春郊道，鸾凤相呼旧穴归。
海上别薛舟
戴叔伦（唐代）

行旅悲摇落，风波厌别离。客程秋草远，心事故人知。

暮鸟翻江岸，征徒起路岐。自应无定所，还似欲相随。
扇子诗
李石（宋代）

海鸟已飞空自苦，池鱼虽美可长欺。
白君须发知多少，是我山斋睡熟时。
用韵京邸春夜感怀
赵完璧（明代）

寂寂松凉月斜，客身何事滞京华。青灯落尽愁无尽，酒美燕山不是家。
次韵和杨伯子主簿见赠
陆游（宋代）

斋戒叩头牋天公，幸矣使我为枯蓬；枯蓬於世百无用，始得旷快乘秋风。
此生安往失贫贱，白发萧萧对黄卷，今人虽邻有不觌，古人却向书中见。
猿啼月落青山空，旧隐梦寐思东蒙；不愿峨冠赤墀下，且可短剑红尘中。
终年无人问良苦，眼望青天惟自许；可怜对酒不敢豪，它日空浇坟上土。
文章最忌百家衣，火龙黼黻世不知。
谁能养气塞天地，吐出自足成虹蜺。
渡江诸贤骨已朽，老夫亦将正丘首。
杜郎苦瘦帽擫耳，程子久贫衣露肘。
君复作意寻齐盟，岂知衰懦畏後生。
大篇一读我起立，喜君得法从家庭。
鲲鹏自有天池著，谁谓太狂须束缚？大机大用君已传，那遣老夫安注脚。
正月十三日过邓师契邂逅伯山在焉师契置酒因
赵蕃（宋代）

竹已连梢种，梅应带蒂栽。
因留看书帖，更辱倒尊罍。
胜士亦俱集，好怀端为开。
春风不拘束，两鬓自摧颓。
和孙廷平坦嵩山十首·寒溪石
韩维（宋代）

寒溪水痕落，怪石千万状。
须防游屐滑，不碍钓舟漾。
安得平若席，卧看孤月上。
梅花集句 其四十八
李龏（金朝）

残灯无焰影憧憧，人世心形两自降。借问梅花何处落，春风吹到读书窗。
贺皇太子生辰
王炎（宋代）

凤姿日表极高明，讲习诗书若性成。
参决万机裨独断，力行三善答舆情。
绮园何必来为助，启诵安能更擅名。
日侍两宫慈孝洽，万年主鬯共安荣。
三洲十景 其七 榕阴连陌
佘翔（明代）

积翠尽阴阴，风吹十里响。上栖白鹭群，下映青苔壤。
杂咏一首
刘克庄（宋代）

晴是羲和喜，阴是嫦娥妒。
暖是青帝来，凉是赤熛去。
灾是旄头出，祥是奎星聚。
雷是阿香嗔，涛是灵胥怒。
寄兰溪邑长史宫赞
林逋（宋代）

溪上红兰露泫华，豀波浮动长人衙。
公余即有扁舟兴，几弄潺湲到日斜。
次韵子京早春雨中
郑侠（宋代）

花草迎春意已娇，脉如膏雨复连朝。
昏云暗雾饶慵困，疏李残梅共寂寥。
赖有河阳游约近，能令圃泽睡魔消。
看看陌上千红紫，只好公孙日解貂。
郡中上元灯减旧例三之二而又迎送使客七首
杨万里（宋代）

村里风回市里声，月中人看雪中灯。
满城只道欢犹少，不道谯门冷似冰。
病起书蕉叶 其一
释居简（宋代）

寂寞经春苦未荣，蓦舒新绿上疏楹。不追松柏凌霜操，漫学梧桐送雨声。

抽半卷心忺趁晓，剪全开叶恨遮明。炎炎三伏流金石，来相茶瓜枕簟清。
杂咏下 孤松
洪适（宋代）

昂霄苍鬣五，独立几寒暑。不肯在鸡群，自然羞哙伍。
喻景山索诗用石间韵
陈宓（宋代）

交游二十载，恐负壁间名。
图籍有真味，林泉无俗情。
我方穿短履，君始彯长缨。
出处今殊致，同司山月明。
孙曼叔尚书挽词三首 其三
范纯仁（宋代）

交分逾三绝，官联历四朝。心知俱白首，接武近青霄。

逝水嗟何及，英魂恨莫招。空悲柏城路，风雨暮萧萧。
宿严维宅简章八元（一作宿严秘书宅）
清江（唐代）

佳期曾不远，甲第即南邻。惠爱偏相及，经过岂厌频。

秋寒林叶动，夕霁月华新。莫话羁栖事，平原是主人。
借居
张嵲（宋代）

借屋得修竹，复近清江湄。
衡门独看雪，众物有余姿。
幽鸟下庭静，野泉通櫂迟。
既谐避世心，况与尘事违。
幸无井臼劳，未免亲锄犁。
已放西山烧，种粟方俟时。
此外复何作，闭门但成诗。
雨过张先生
刘敞（宋代）

禀生本迂阔，习性益疏懒。遇境剩欲留，得人辄迷返。

先生老乡剩，素发颇樗散。相遇年已忘，心亲礼逾简。

幸无富贵忧，时可青白眼。惊呵左右人，邂逅以缱绻。

初随朝阳出，忽报山雨晚。天路良幽艰，归途失平坦。
客舍重九
赵鼎（宋代）

半月征衫困路尘，一樽芳酒谩情亲。心知不是陶彭泽，只恐黄花解笑人。
湘江静 五更发京口至瓜洲作
姚燮（清代）

贴梦芳洲思撷杜。又匆匆、挂帆东溯。微微风色，濛濛潮气，弄萧萧江树。

递过碧天声，杂城笛、山钟津鼓。烟明柳渚，月斜柁楼，谁怜我、此时绪。

宿酒醒，残烛炷。凭红舷、薄襟愁露。萍鸥忽泛，林鸦渐语，更云鸿遥度。

玉蕊已无亭，萧梁客、飘零何处。平峦一剪，残星几点，隋堤去路。
师旷劝学
刘向（两汉）

晋平公问于师旷曰：“吾年七十欲学，恐已暮矣！”师旷曰：“十不炳烛乎？”平公曰：“安有为人臣而戏其君乎？”师旷曰：“盲臣安敢戏其君乎！臣闻之：‘少而好学，如日出之阳；壮而好学，如日中之光；老而好学，如炳烛之明。’炳烛之明，孰与昧行乎？”平公曰：“善哉！”
南康赵明府赠予四诗和其首篇二首
刘克庄（宋代）

曾掌兰台纂旧闻，亦瞻玉座和来薰。戆愚漫有诛奸笔，疏拙元无乞巧文。

执简自知愧南董，免冠谁肯救朱云。消磨不尽惟诗在，社友寻盟意尚勤。
送尹教授
释元肇（宋代）

雁塔题名二十年，青衫手板坐无毡。时清朝野诸公荐，句好江湖万口传。

杜宇不啼淮树冷，宫莺未老上林烟。麟台凤阁思灵彻，只在山边与水边。
宿水转寺
冯山（宋代）

殿阁逢僧刹，烟岚泻路隅。径深群柏老，溪转一峰孤。

已到身犹耸，才閒气便苏。岩禽知客意，临晓解相呼。
训蒙绝句 牛山
朱熹（宋代）

此心此理自天根，不待栽培触处生。只要关防人欲伐，更须著意察滋萌。
次韵黄鲁直晁尧民游马颊归
李之仪（宋代）

洋洋引天津，湍悍谁为写。谋臧神所劳，穹筑限修野。

缅怀二三子，感物寓土苴。卯饮束貂裘，指顾来其下。

霜风面欲黎，踉跄倚羸马。一笑等飞云，吾生竟何者。
哭同年罗著作
王禹偁（宋代）

荒凉故宅何人住，寂寞孀妻即日还。
一岁婴儿安健否，巨源虽在谪深山。
句
金梁之（宋代）

寄语月溪朱逸士，他年同赏水仙花。
狱中对月
宋琬（清代）

疏星耿耿逼人寒，清漏丁丁画角残。
客泪久从悉外尽，月明犹角醉中看。
栖乌绕树冰霜苦，哀雁横天关塞难。
料得故园今夜梦，随风应已到长安。
酹江月（石头城）
杜旟（宋代）

江山如此，是天开万古，东南王气。一自髯孙横短策，坐使英雄鹊起。玉树声消，金莲影散，多少伤心事。千年辽鹤，并疑城郭非是。

当日万驷云屯，潮生潮落处，石头孤峙。人笑褚渊今齿冷，只有袁公不死。斜日荒烟，神州何在，欲堕新亭泪。元龙老矣，世间何限馀子。
火田郑次山贫士也有燕坐之处五为赋之·隐窝
陈文蔚（宋代）

筑室在涧阿，种木清成阴。
中有圣人书，可以乐吾心。
偕贺邑公张吴二生阅武郊外
陈侯周（明代）

积雨方新霁，天河欲洗兵。旌旗开曙色，铙鼓杂秋声。

共享椎牛乐，谁歌饮马行。书生当献赋，莫浪请长缨。
登天门山最高顶
侯坤（清代）

大江之水势，如万马奔腾去不回，兹山又如横江铸铁不与通往来。

何年却经五丁力士手，神斤鬼斧劈出两扇天门开。

我登东梁最高顶，混茫莫辨水天影。松下野樵枕石眠，谡谡山风吹不醒。

凌虚忽然似乘舟，水云荡漾山欲流。须臾白浪洗出接天千尺练，当空一雁摩清秋。

千林万壑敛暝色，且叩禅关卧花窟。夜深更欲呼山僧，披衣同看波心月。
荡舟海目山下捕鲥鱼为鲙 其一
屈大均（明代）

雨过苍苍海目开，早潮未落晚潮催。鲥鱼不少樱桃颊，与客朝朝作鲙来。
重阳赵使君惠酒
汪莘（宋代）

何尝自觅王弘酒，颇酒曾麾道济梁。
处士固应高一着，江州太守味尤长。
西窗昼雨
黄镇成（元代）

三春惊过半，霪雨洒窗西。鹊脑添炉炷，春鸠隔树啼。
又送程公礼侍父归蜀用方万里韵
仇远（元代）

远从溧里上潼川，渚宿岩栖约半年。
老子情怀原不浅，扁舟风景浩无边。
故乡兵后几人在，明月秋中何处圆。
母氏悬悬兄弟望，顺流及早理归船。
题捡校盐运大使翼城常德新望云轩
谢肃（明代）

本家太行西，薄宦浙江右。白头阿母不得将，万里飞云重回首。

云生肤寸凌九霄，纵横舒卷随风飘。我心非云那可变，望云思亲心始见。

缓节悲歌陟岵诗，河山寥邈路逶迤。板舆迎养当有时，寸草莫报三春晖。
赵侯保民惠政纪实诗 纪帮给官军十二
邵君美（宋代）

官司调卒过千馀，帮请那知廪帑虚。一发券头支五日，这般调画有谁如。
次韵雪中过武冈
释德洪（宋代）

今年湘山三尺雪，大松夜倒苍崖冽。晓惊谁推华藏界，堕我坐前光不灭。

驼裘石丞鄣泥马，壮士甲趋花洒铁。空斋夜对故人榻，妙语霏霏如锯屑。

窗寒雾暗日生东，恍疑珥笔明光宫。蹁跹欲点朱蓝袂，一声云斧山玲珑。

明年麦秋歌岁丰，夜香横目祠上穹。太平无象天有道，塞尘蛮雨长濛濛。

归来笑卧北窗下，侍儿簇花闹清夜。老寻清境几成癖，一觥满引酬讥骂。

应思和月踏层冰，快意暗惊梦犹怕。诗成字字如贯珠，乞与人间不知价。
东林寺
修睦（五代）

欲去不忍去，徘徊吟绕廊。水光秋澹荡，僧好语寻常。

碑古苔文叠，山晴钟韵长。翻思南岳上，欠此白莲香。
简樊谦斋
陈茝（宋代）

一疏闢人千，孤忠殊可贤。
丈夫不至此，君子有加焉。
事济民生福，言违臣职愆。
还须謄谏草，痛哭九重前。
奉陪蓬莱阁赏雪赋诗谨成二十四韵呈知府龙图侍郎
姚勔（宋代）

一气运转无时停，阴阳消长权相仍。不有栗烈谨闭固，安得生相万化兴。

东南之土苦妍暖，大冬往往水不冰。有时草木自发泄，百虫不蛰飞蚊蝇。

侍郎下车庶事饬，威行恩煦瞻风棱。宿奸窜伏善民裕，众强不敢暴与陵。

刚柔设施既得理，律吕感召还相应。先春未腊已见雪，平地一色迷沟塍。

寒华浩荡失舞鹤，逸势飘突回飞鹰。不惟尽扫氛祲息，便使岁善仓箱登。

蓬莱高阁倚岩壑，下见群峦千万层。其间赋象不可数，一一焜耀光彩凝。

会稽山水天下胜，于此更可穷誇矜。无风四面捲帘幕，坐上众客罗簪朋。

分题行酒各壮浪，浩然万虑何泓澄。抽毫沓简公已赋，欲敌妙句谁其能。

小生学力最卑弱，懦气郁郁唯填膺。往时徽之访安道，剡溪扁舟夜独乘。

隐沦闲事至微小，史笔犹为千载称。岂如公今为侍从，器业天子之股肱。

拥麾一方聊抚俗，瑞至应节如纠绳。处之庙堂燮天下，和气自足康黎蒸。

良辰乐事固可纪，欲写但愧才弗胜。他年收拾入房策，岂独佳话口所腾。
子房
李纲（宋代）

汉楚存亡谈笑中，子房初不有其功。闭门辟谷思轻举，肯叹淮阴犬与弓。
用晦上人游渼陂
魏野（宋代）

渼陂寒水碧溶溶，野客江僧望不穷。
更值晚来风雨歇，终南一半浸波中。
金陵竹枝词二首 其二
柳应芳（明代）

旧院后门春草新，前门又听叫官身。卢姬已嫁徐娘老，歌舞行中有几人。
次韵叶观文再赋游灵源桃花二洞之作
李弥逊（宋代）

山行有底急，路转乃尔长。
肩舆憩清荫，屐齿寻幽芳。
突兀见古殿，委蛇度飞梁。
馀红点涧色，新绿浮岩光。
人径出鸟道，僧居俨蜂房。
前山去未了，后骑低可望。
逢人贵同气，偶地忘殊方。
径催文字饮，稍近花草香。
语味写素隐，诗工发深藏。
湛辈欣有得，折杨愧成章。
鹧鸪天·春晓千门放钥匙
佚名（宋代）

春晓千门放钥匙。万官班从出祥曦。九重彩浪浮龙盖，一点红祥护赭衣。车马过，打球归。芳尘洒定不教飞。钧天品动回銮曲，十里珠帘待日西。
刘仙岩
胡铨（宋代）

县崖怪石水潺潺，宜有神龙隐此间。穷胜不妨归险洞，寻春那止看群山。

攀龙行即天边去，跃马聊同野外还。好景良辰适相会，一樽好共水云閒。
吴姬留客行
王绂（明代）

吴姬年少才十六，能抱琵琶唱新曲。
愁连山黛锁青蛾，汗透霞绡湿香玉。
问郎今去宿谁家，郎须听妾弹琵琶。
吴城有酒不肯住，巴姬未必颜如花。
迟留那得情相与，芳心一一弦中语。
空江霜落叫征鸿，孤棹风高响秋雨。
须臾仿佛临三湘，切切哀猿堪断肠。
巫阳云暗楚台晚，故山不见关山长。
弹到胡笳少三拍，郎心欲去何匆迫。
挽郎不住郎过船，满江月色秋潮白。
无尽藏境界
赵蕃（宋代）

窈窕矶头路，参差木末檐。
朝岚变明晦，晚照出浓纖。
旧日诗故好，新来才更添。
嗟余已衰薄，弹压不渠厌。
登祝融峰
齐己（唐代）

猿鸟共不到，我来身欲浮。
四边空碧落，绝顶正清秋。
宇宙知何极，华夷见细流。
坛西独立久，白日转神州。
酬郑千之
许及之（宋代）

契托尊公千佛名，思瞻生气属丹青。爱君克肖充眉宇，将母通家过里亭。

难韵更能陪我和，苦吟想见彻邻听。勉传衣钵穷年计，入学元非一仲丁。
舟中鼠
陈履（明代）

舟中鼠，多如许，白日横行恣翔舞。已张黠腹饫稻粱，又逞纤牙蠹衣缕。

向来出没还有期，跳梁尚在黄昏时。沈踪隐迹向幽僻，唯恐显露令人知。

只今鼠胆大如虎，不比寻常狐与兔。主人纵畜有犬猫，犬猫见之不敢捕。

无分白日与黄昏，引队呼群长叫喧。舟中依托尚如此，城社潜藏那可言。
偈颂十二首
释道璨（宋代）

一言已出驷难追，道了如何悔得来。
冷地被人相讦露，牙关咬定口慵开。
将登铜雀台过漳河
张宸（清代）

跃马向三台，扬鞭漳水隈。寒沙势空阔，独鸟意徘徊。

旧碛沈铜瓦，秋风起霸才。潺湲流不尽，枫荻自悲哀。
和陈宗师
吴芾（宋代）

昨幸朋簪盍，还惊客袂分。
相望千里月，独占一溪云。
高论无由款，新诗忽得闻。
羡君岩穴下，清坐绝埃氛。
金缕曲 次辛稼轩韵，与冯超然听老妓琵琶
吴湖帆（清代）

慢撚么弦拨。似声声、雁啼秋水，鸦啼寒月。急雨跳珠随断续，此恨不知自发。

叹鬓点、芦花残雪。对镜当年秋娘妒，奈斜阳、隐树沉沉没。

芳草怨，向谁说。

重提旧事伤情绝。泪难收、鲛绡频掩，锁愁眉睫。彷佛浔阳江头夜，湿到青衫透彻。

恍帘底、灯摇明灭。借问荼蘼花零落，听红鹃、陌上何时歇。

无一语，但幽咽。
凄凉犯 己未除夕
杜文澜（清代）

凄凉断角吹残戌，匆匆复送今夕。旧诗未检，新桃漫写，暗愁空积。

梅花自逸。又偷泄、东风信息。奈天寒、冷竮翠袖，鹤外黄岑寂。

还忆浔江上，剑倚珠灯，醉倾春碧。弓衣换否？怅年华、瘦腰知得。

猛听荒鸡，定惊起、江湖倦客。念家山，铁甲未解泪满臆。
郊庙歌辞。蜡百神乐章。肃和
佚名（唐代）

序迫岁阴，日躔星纪。爰稽茂典，聿崇清祀。

绮币霞舒，瑞珪虹起。百禩垂裕，万灵荐祉。
陈索郎滩
俞德邻（宋代）

去国踰千里，辞家过十程。饭炊云子白，酒醉索郎清。

柂捩秋江驶，帆开暮霭轻。圣明方在御，何地不升平。
梅花三首 其一
朱松（宋代）

怕见繁枝不忍攀，风卮绿浪雪斓斑。多情一醉年年事，须及疏英的皪间。
宫词（十二首）
杨维桢（元代）

宫锦裁衣锡圣恩，朝来金榜揭天门。
老娥元是南州女，私喜南人擢殿元。
次韵苏公和南新道中诗二首
晁补之（宋代）

读公栖鸦诗，岁月伤晼晚。
公胡不念世，蜡屐行避远。
羁鸟翔别林，归云抱孤巘。
我才不及古，叹息襟泪满。
午鸡
姚浚昌（清代）

九衢车马簇云烟，清响因风得偶传。四海烟尘谁起舞，一窗晴色忆谈玄。

碧幢幸少祠神使，绛帻深愁作埭年。旅馆下帘浑漫想，重明日月正尧天。
秋月篇
黄哲（元代）

金商鸣素节，瑶律届先秋。
始见西陵月，婵娟沧海头。
清规临夜满，澄影际天浮。
媚浦沉珠迥，凝波净练收。
常悬鳷鹊署，初照凤凰丘。
碧落宵同映，银潢晓共流。
梁园生绮梦，陈榭感芳忧。
爽浃征人袂，光含思妇楼。
玉台情未已，鸾鉴影空留。
讵惜盈亏屡，仍知晦朔周。
关山随别骑，淇水送行舟。
愿逐余辉去，兰堂奉夕游。
玉蹀躞
曹勋（宋代）

雨过池台秋静，桂影凉清昼。槁叶喧空，疏黄满堤柳。风外残菊叶荷，凭阑一饷，犹喜冷香襟袖。

少欢偶。人道消愁须酒。酒又怕醒后。这般光景，愁怀煞难受。谁念千种秋情，乍凉虽好，还恨夜长时候。
和沈正卿诸公西湖赏梅
仲并（宋代）

一笑相逢水一涯，近檐犹记旧相知。
似矜冰玉非凡骨，终倚雪霜开好枝。
新绿成阴无几日，微酸著子亦同时。
诸公忍袖和羹手，空赋西湖处士诗。
宿吕城舟中
武衍（宋代）

古堞遗踪何处寻，断烟残日意沈沈。
飞湍过闸风雷怒，峭岸如山草木深。
灯火邻船喧客枕，江天漂梗碎乡心。
明朝沽酒析丰市，怊怅无人伴苦吟。
挽王诚夫母夫人
曾丰（宋代）

雍雍瑟配琴，诗礼五青衿。
四举一门事，三迁平日心。
桂枝方日长，萱草已春深。
咫尺青山里，萧然隔古今。
满江红·人品如君
马伯升（宋代）

人品如君，人尽道，士林横绝。那更是、关西流庆，三山英杰。欣遇当年神降日，又逢初度阳生月。把八千余岁祝君龄，为君说。

君自有，封侯骨。君不是，栖鸾客。况如今东阁，正收人物。坦腹素知王逸少，求贤不必商岩说。便明朝、有诏自天来，君王礼。
交秋不雨
戴表元（宋代）

淤水飞成雨，焦田灌作秋。
江潮双趼底，伏蜡肩头。
虾螺知何罪，蛟龙自不忧。
吴儿有高廪，正荡采菱舟。
次韵和邓德夫再和书怀别用三十韵
韦骧（宋代）

飞文侔羽檄，执议有金科。于役同之赣，夫君仅自鄱。

相逢多所乐，末礼去其苛。鱼咏蒸然罩，材忻茂者莪。

穷奸摧狡穴，辨枉愈绵痾。日食肴几变，宵忧寐欲吪。

恤冤防夏旱，驱害逐春傩。覈实当由已，指踪奚自他。

囚衣应足虱，吏案已胜驼。居似蛇存蛰，归如茧化蛾。

险途须屡叱，行旅勿轻呵。白雪风中絮，青钱水上荷。

佳辰怜爽旷，秀句好彫瑳。束卷儒风旧，严装武貌番。

分岐兹泮涣，回首则猗那。蚁酒慵为酌，藜羹糁不鹾。

轻遗逸士帽，倒踏谪仙靴。恍忽东西驿，踌躇上下波。

嘤鸣忻得侣，妖艳况方瘥。引脰邻于鹤，离肠迥若沱。

版徒犹相武，笔吏解封酂。易失时兼势，难淹轴与薖。

莘耕方释耒，磻钓亦收蓑。勉力攀翔凤，何心跃遁骡。

养躯宜气适，乘兴且颜酡。淡泊延诗伯，伊优远舞娥。

加功草封岱，著意吊沉罗。即是金扉对，无辞墨绶拖。

仳违临晚萚，声问约新禾。何日瞻天驭，同听白玉珂。
过安仁市得风挂帆二首
杨万里（宋代）

西望柯山正蔚蓝，衢州只在此山南。却愁路尽风犹剩，回纳清风与破帆。
梅花绝句五首要明叔仲威同作
赵蕃（宋代）

谁能当此风霜面，政要渠侬铁石心。
我亦苦吟羞不足，愿从千古觅遗香。
过莲花山
薛雍（明代）

莲峰海中出，天外郁盘盘。避世因秦乱，入山皆宋冠。

徒空恤嫠纬，终不弄僚丸。耿耿名犹在，茅堂迹已寒。
赠苏小
李涉（唐代）

地人仙人家洛浦，闻道新年年十五。巧转明眸双剑连，开妆一面千花吐。

流苏帐，云母屏，碧罗作卷花亭亭。昆崙阿母暗钩引，东海麻姑投姓名。

梭能织诗筝解语，鸳鸯难称烟波侣。偶逢曼倩巧言词，不觉投花忽相许。

自言夫婿心不骨，黄金买笑轻侯王。掌中看舞腰欲断，暗里听歌愁满堂。

莫学为云去无迹，巫山高高接天碧。
失题诗
陈应龙（宋代）

昌黎文字登天府，爱筑书台伴山坞。翰墨淋漓草树香，哦吟呼动群虫舞。

老洞开口陪笑谈，寒泉哽咽怜清楚。谁将邑宰限奇才，天为阳山降申甫。

正气挽回天地春，斗牛直射无今古。虽落当年奸计笼，芳名历历播青史。
寄郭虞卿
唐庚（宋代）

读书老益苦，潇洒比元澹。直行不由径，慎独肯欺闇。

如何已鸿不，犹复见蜉撼。寡和郢中曲，忍辱渔阳掺。

斗筲彼常态，义命吾何憾。屈伸固有时，佳境当徐啖。
送张景宣下第东归（归扬州觐省）
朱庆馀（唐代）

归省值花时，闲吟落第诗。高情怜道在，公论觉才遗。

春雨连淮暗，私船过马迟。离心可惆怅，为有入城期。
候马北安门外游慈恩寺后园有感
李东阳（明代）

乱溪流水入荒塍，九曲湾头十丈藤。寻遍野亭无旧主，访回萧寺有遗僧。

苍苔断处看将合，老树栽时记未曾。莫怪疲僮淹送马，十年一到竟何能。
立春日雪
虞俦（宋代）

占候农祥恰正晨，一天遽有散花人。飘扬柳絮犹疑早，点缀梅花欲乱真。

但爱千峰如立鹄，谁怜百结有悬鹑。玄冥珍重丰年意，分付东皇作好春。
偕潘寒岩陈定轩游石湖次定轩韵
陈郁（宋代）

貂裘绒帽护轻寒，坐马端如坐席安。
自别石湖三月去，又携玉友一番看。
霜催菊磵风悽恻，雨浃芦汀水渺漫。
欲寄吟怀须胜地，千金同此买鱼徒竿。
丙午八月分校京兆试用壁间韵
张廷瑑（清代）

秋高锁院觉深沉，时共诸贤探邓椅。常恐骅骝空过目，敢言桃李欲成阴。

研经辛苦看华鬓，报国文章本素心。藻鉴高悬逢永叔，遥知玉树自森森。
颂古四首
释梵琮（宋代）

德山托钵话，低头得人怕。
三家村里人，醉后胡厮骂。
临孝贤皇后陵寝酹酒
弘历（清代）

谒陵之便来临酹，设不来临太矫情。我亦百年过半百，君知生界本无生。

庚回戊去诚倏尔，日夏夜冬有底争。扫却喜愁归静寄，盘山山色实相迎。
殉节诗
方氏（宋代）

昊天懵懵，四海汹汹。赵氏终衰，妖孽景从。

我生不辰，咨嗟风雨。一木难支，劝君解组。

妾身邀隐，君志尽忠。愿学仲连，甘蹈海东。

举世须眉，何殊巾帼。偏我妇人，尚知报国。

有女贞洁，有男才良。素解大义，不负纲常。
二说吟
邵雍（宋代）

治不变俗，教不易民。
甘龙之说，亦或可循。
常人习俗，学者溺闻。
商鞅之说，异乎所云。
送黄层城先生还蜀李座师婿也 其二
余继登（明代）

君年方弱冠，万里事游燕。去矣乘龙客，飘然跨凤旋。

壮怀淩北冀，归兴落西川。别后如相忆，春风待着鞭。
仙人篇
曹植（两汉）

仙人揽六箸，对博太山隅。
湘娥拊琴瑟，秦女吹笙竽。
玉樽盈桂拊，河伯献神鱼。
四海一何局，九州安所如。
韩终与王乔，要我于天衢。
万里不足步，轻举凌太虚。
飞腾逾景云，高风吹我躯。
回驾观紫微，与帝合灵符。
阊阖正嵯峨，双阙万丈余。
玉树扶道生，白虎夹门枢。
驱风游四海，东过王母庐。
俯观五岳间，人生如寄居。
潜光养羽翼，进趣且徐徐。
不见昔轩辕，升龙出鼎湖。
徘徊九天下，与尔长相须。
句 其九十七
谌祜（宋代）

星辰天北户，汉沔国西门。
荀巨伯远看友人疾
刘义庆（南北朝）

荀巨伯远看友人疾，值胡贼攻郡，友人语巨伯曰：“吾今死矣，子可去。”巨伯曰：“远来相视，子令吾去，败义以求生，岂荀巨伯所行邪？”贼既至，谓巨伯曰：“大军至，一郡尽空，汝何男子，而敢独止？“巨伯曰：“友人有疾，不忍委之，宁以我身代友人命。”贼相谓曰：“我辈无义之人，而入有义之国。”遂班军而还，一郡并获全。
九效·强弱
葛立方（宋代）

坚木兮不可为圈，练铁兮不可为钩。
圈不成兮箕之得，钩不成兮何鱼之求。
委吴以莞{上生下龠}兮复越，事狄以皮币兮兴周。
故曰拯乱兮不如图治，锐进兮不如观势。
以弱为强兮以予为取，边廷无犬吠兮息旗与鼓。
送戴文子赴定海主簿
徐玑（宋代）

江天经雨后，秋意转新高。
远棹送行客，凉颸生细涛。
高人初禄仕，判语亦风骚。
若到海西岸，佛光盘翠袍。
西湖留别
白居易（唐代）

征途行色惨风烟，祖帐离声咽管弦。
翠黛不须留五马，皇恩只许住三年。
绿藤阴下铺歌席，红藕花中泊妓船。
处处回头尽堪恋，就中难别是湖边。
巳丑冬日送赵静涵表弟随薛星使出洋二首 其二
华蘅芳（清代）

想见旌麾竞上船，一声去也各凄然。经过赤道知冬暖，渐露青凄识地圆。

计到中途更甲子，及登彼岸即神仙。期君海外归来日，庆我偷生六十年。
送姚主簿归龙溪
翁卷（宋代）

三考今批足，应无愧此心。
只将零月俸，买得一张琴。
归处路犹远，到时冬必深。
邑丞诗极好，闲暇可相寻。
寄禅月大师
张格（唐代）

龙华咫尺断来音，日夕空驰咏德心。禅月字清师号别，

寿春诗古帝恩深。画成罗汉惊三界，书似张颠直万金。

莫倚名高忘故旧，晓晴闲步一相寻。
减字木兰花
陈三聘（宋代）

盈盈袅袅。欲问卿卿还好好。无奈娇何。摺摺湘裙薄薄罗。

尊前顾曲。舞作回风花拍促。压尽时流。棋里输伊一百筹。
理宗朝享三首
真宗（宋代）

帝德之休，恭敛渊懿。
三十一年，谨终如始。
升袝在宫，祖功平美。
民怀有仁，何千万世。
齐天乐 庚午夏五将归湖上留别韩江吟社诸公
厉鹗（清代）

平生惯向芜城客，吴丝暗斑双鬓。雪岭才高，青楼句好，那比前人疏俊。

吟朋胜引。爱款竹寻题，占花分韵。忽觉归心，一灯摇梦野鸥近。

湖山此时旧隐。玉壶凉万斛，红腻莲晕。江雨鸣篷，林风解缆，离绪满于潮信。

流连未尽。谢送我多情，熟梅芳酝。弹指秋清，重逢期定准。
冬日野步
薛嵎（宋代）

树上有禽啼似春，声高声下亦何心。
幽人拄杖移时立，句句诗中是苦吟。
题友人华岳诗后
曹奕霞（清代）

太华烟峦在一筇，自言亲手摘芙蓉。更无人泣苍龙岭，只有君芙落雁峰。

历历秦关归指掌，迢迢星海泻心胸。卧游挂我诗瓢处，尺五天边万树松。
以嗜酒爱风竹卜居此林泉为韵作十小诗 其六
方岳（宋代）

朝吾一笭箵，夕吾一觳觫。诗肠其殷雷，此事底须卜。
冬夜赏月
刘攽（宋代）

晕逐阴风起，光随凛气多。霜应摧桂树，冰恐彻天河。

池镜初容鉴，窗棂亦戏磨。关山千里雪，此夕共金波。
题桃树
杜甫（唐代）

小径升堂旧不斜，五株桃树亦从遮。高秋总喂贫人实，

来岁还舒满眼花。帘户每宜通乳燕，儿童莫信打慈鸦。

寡妻群盗非今日，天下车书正一家。
李御史
杨亿（宋代）

清晓乘骢出九逵，内朝簪笔坐前墀。天家御史非凡格，曾向昆崙服众芝。
江神子（牡丹）
方岳（宋代）

窗绡深隐护芳尘。翠眉颦。越精神。几雨几晴，做得这些春。切莫近前轻著语，题品错，怕渠嗔。

碧壶谁贮玉粼粼。醉香茵。晚风频。吹得酒痕，如洗一番新。只恨谪仙浑懒却，辜负那，倚阑人。
鹧鸪天（寿表兄陈可大）
陈允平（宋代）

四壁图书静不哗。里湖深处隐人家。斑衣自斗百家彩，乌帽亲裁一幅纱。

新酿酒，旋烹茶。半溪霜月正梅花。前庭手种红兰树，看到春风第二芽。
句 其三十四
高似孙（宋代）

菊才重九破，蟹却十分遨。
游水东诸洞次同游韵二首 其二
刘克庄（宋代）

旧闻岩洞胜，欲往自髫年。耸秀过灵隐，幽深似善权。

远环州堞外，近献屋檐边。傥有登临约，甘为子执鞭。
仁寿堂古梅
李邦献（宋代）

手种黄梅已着花，此身依旧在天涯。三年客罢携家去，赢得东风两鬓华。
酬蕲春王宰公明
王之道（宋代）

致身华贯属华年，顾我驽痾久不前。
醉被长官轻骂郑，懒从学子竞嘲边。
功名有日还三杰，诗酒何人继八仙。
才业似君真独步，文章政事尽堪传。
醉歌
陆游（宋代）

读书三万卷，仕宦皆束阁；学剑四十年，虏血未染锷。
不得为长虹，万丈扫寥廓；又不为疾风，六月送飞雹。
战马死槽枥，公卿守和约，穷边指淮淝，异域视京雒。
於乎此何心，有酒吾忍酌？平生为衣食，敛版靴两脚；心虽了是非，口不给唯诺。
如今老且病，鬓秃牙齿落。
仰天少吐气，饿死实差乐。
壮心埋不朽，千载犹可作！
西兴马上
戴表元（宋代）

去时风雨客匆匆，归路霜晴水树红。
一抹淡山天上下，马蹄新出浪花中。
题灞桥风雪图
张仲深（元代）

长安雨雪大如瓮，马蹄晓蹴东华冻。长安雨雪大如掌，磔磔商车竞来往。

先生名利两不干，骑驴底事冲风寒。风髯猎猎雪种种，三尺蹇驴僵不动。

自知清骨为诗瘦，不道玉山和雪耸。君不见长安有客似龟缩，梦魂不到山阴曲。

陶家风味党家奢，煮茗烹羔总庸俗。清标何似襄阳老，一片襟怀自倾倒。

只因灞桥觅诗忙，非是长安被花恼。豪吟往往凌鲍谢，长才靡靡压郊岛。

载披毫素眼生花，悲吒无端动清昊。
太白招魂
崔敦礼（宋代）

予为谪仙兮，薄游人间。
傲岸不谐兮，世路艰难。
折芳洲之瑶华兮，采琼蕊入乎昆山。
愁长安之不见兮，坐拂剑而长叹。
魂一去而俗断兮，与春风而飘扬。
飘扬其竟何托兮造化为之悲伤。於是帝命巫阳，
若有一人，神气黯然，
精魂飞散，迟尔归旋。
乃下招曰：魂兮归徠，无东无西，
无南无北些。碧海之东，
长鲸濆涌，不可以涉些。
杨波喷云，蔽天鬐鬣些。
齿若雪山，挂骨於其间些。
归徠，去无还些。
魂兮无南，南山白额貙貒些，
牙若剑错鬣如丛竿些。口吞殳鋋，
目极枪橹些。归徠，
饲豺虎些。魂兮无西，
西当太白，横绝峨嵋些。
地崩山摧，天梯钩连些。
峥嵘崔嵬，朝虎夕蛇些。
磨牙吮血，杀人如麻些。
归徠，行路难些。
魂兮无北，北缘太行，
嶝道峻盘些。马足蹶侧，
车轮摧冈些，气毒剑戟，
严风裂裳些。归徠，
北上苦些。魂兮归来，
君无上天些。《招魂辞》天鼓砰訇，
雷震帝旁些。投壶玉女，
笑开电光些。开雨之起，
倏烁晦冥些。犬吠九关，
杀人以愤其精魂些。归徠，
天路何因些。魂兮归徠，
君无下此幽都些。闭影潜魂，
遗迹九泉些。剑轮汤鑊，
猛火炽然些。疑山炎昆，
苦海滔天些。归徠，
保吾生些。魂兮归徠，
还故乡些。高楼甲第，
连青山些。飞楹磊砢，
栱夤缘些。云楣横绮，
桷攒栾些。皓壁昼朗，
朱甍鲜些。金窗绣户，
朱箔悬些。魂兮归徠，
列珍羞些。月光素盘，
饭彫胡些。鲁酒琥珀，
紫锦鱼些。白酒新熟，
黄鸡肥些。山盘秋蔬，
荐霜梨些。吴盐如花，
皎白雪些。玉盘杨梅，
为君设些。魂兮归徠，
恣欢谑些。南国美人，
芙蓉灼灼些。洛浦宓妃，
飘飘飞雪些。长干吴儿，
艳星月些。西施东邻，
秀蛾眉些。一笑双璧，
歌千金些。琅玕绮食，
鸳鸯衾些。博山炉中，
香火沉些。魂兮归徠，
醉壶觞些。青娥对烛，
俨成行些。玉童两两，
吹紫笙些。佳人当窗，
弹鸣筝些。玉壶美酒，
清苦空些。看朱成碧，
颜始红些。《前有樽酒》连呼五白，
行六博些。赤鸡白狗，
赌梨栗些。半酣呼鹰，
挥鸣鞘些。金鞍龙马，
花雪毛些。霜剑切玉，
明珠袍些。魂兮归徠，
入长安些。清都玉树，
瑶台春些。万姓聚舞，
歌太平些。伐鼓槌钟，
启童城些。日照万户，
簪裾明些。骑吹飒沓，
引公卿些。白日紫晖，
运权衡些。倒海凌山，
索月采荪些。文质炳唤，
罗星旻些。魂兮归徠，
乐不可言些。乱曰：长相思兮在长安，
络纬秋啼兮金井栏。望夫君兮安极，
我沉吟兮叹息。怀洞庭兮悲潇湘，
把瑶草兮思何堪。念佳期兮莫展，
每恨兮不浅。同上荷花落兮江色秋，
秋风嫋嫋夜悠悠。魂兮归徠，
谢远游。
鹭鸶
来鹄（唐代）

袅丝翘足傍澄澜，消尽年光伫思间。
若使见鱼无羡意，向人姿态更应闲。
为张茂才赠张将军时治艘南京
王世贞（明代）

客言保障地，无复使君贤。礼乐原蒐贵，楼船汉将专。

令严朱桁月，烽净白门烟。更有平原馆，衔恩国士偏。
招鹤辞
胡翰（明代）

鹤之去兮，下土方。橧不可巢兮，怅孰与之翱翔。三桑无枝兮，望苍门而未阳。

西母折胜兮，恐邓林之不芳。鸱厉吻而啸号兮，鶝衔矢以为长。

仁鸟高逝兮，杳莫闻其归昌。牛哀化而为虎兮，虽含灵而无良。

莽蓁蓁而阹迾兮，括隐隐而机张。畴复殪彼䝟貐兮，驱百怪以伏藏。

鹤之去兮，海是泊。浟湙无垠兮，深入冥漠。天吴九首兮，仡立而可愕。

海童之么么兮，又唏而相薄。归墟合夫尾闾兮，三神峙而参错。

何飞廉之弗戒兮，舟欲进而忽却。抶象而驾蛖鱼兮，将往来以乘蹻。

观荡荡于天外兮，求地轴之所托。惧鳌力之不任兮，玄黄杂而挥霍。

鹤之翔兮，无远遥。大圜于穆兮，上积清寥。澹至人之无为兮，与清光以游遨。

骋骐骥于天路兮，左玉女而右松乔。齐骞腾于风背兮，吹参差之洞箫。

恍出有而入无兮，非世俗之所服。凭高云以结思兮，极劳心之悽恻。

昔余览夫幽经兮，嘉金行之肖仪。曰吐故而纳新兮，岁千祀以为期。

朝澡神于秋水兮，夕申警乎湛露。曾日月之几何兮，忽溷澖而莫之主。

仙既不可睹兮，彼又得而驭之。世不可以容穟兮，将羽化而去之。

万类之芸芸兮，何有于定姿。曶神奇而冯生兮，鯈臭腐以焉归。

鸢何飞而戾天兮，鱼何跃而在沼。凤何览而来下兮，龙何欲而能扰。

气实使之然兮，孰观其徼。妙夏虫之疑冰兮，取诮于知道。

上下为宇兮，四表为樊。大和欣合兮，含生孔蕃。曷不古处兮，乐全其天。

麟折足于车子兮，徒反袂而泗涟。龟曳尾于泥涂兮，惧触罟而造钻。

观既往而知来兮，惟委顺于陶甄。援雅琴以发弹兮，聊释余之中悁。

乱曰：山海浩兮，蔽亏。城郭缭兮，委蛇。人民是兮，今岂非。

芝三秀兮，可疗饥。盍归乎来兮，丁令威。
花前饮·小艇
曾廉（清代）

野花横鬓日方永。看波上、鸳鸯交颈。偶一回首时，陡见了、青衫影。

风送江头黑云猛。小篷子、刚遮渔艇。你看风雨来，且到此、姑徐等。
吟诗
张镃（宋代）

一日吟成九首诗，旁人都爱少瑕疵。
直须作到无人爱，始是我诗长进时。
道崇德将走谢夏大理掣肘兴阑中止 其二
韩雍（明代）

感君极爱我，新句累百言。一笔不苟简，兼之叙寒暄。

当宁眷老成，相将入词垣。为草嚇蛮书，壮观颜平原。
杨嗣勋惠茯苓
高似孙（宋代）

道是青神谷，元通白帝崖。
有松如壮士，其魄化婴儿。
云湿侵鸦嘴，天寒翦兔丝。
尧初香摘髓，秦后雪凝脂。
穴动龙蛇窘，山空鸟兽悲。
惟将千岁力，白了一生奇。
生平
黄榦（宋代）

生平因寡合，岁晚交更少。
非干世俗薄，自是志量小。
寄怀蒲圻魏使君·其二
李攀龙（明代）

归来高卧叔牙山，恰尔分符出汉关。
一顾青云生海上，千秋白雪在人间。
非时按剑投珠起，无意偿城抱玉还。
所以离骚长苦怨，楚臣容易老红颜。
送柳宜城葬
顾况（唐代）

鸣笳已逐春风咽，匹马犹依旧路嘶。

遥望柳家门外树，恐闻黄鸟向人啼。
咏史乐府十二章·佳鹰表
程盛修（清代）

凉州鹰，使者讽之献王廷。王者久不贵异物，今日何与昔旨拂。

君无荒，臣有表，悉索徵求慎微小。旅獒入贡载《周书》，世间玩好无时无。
虎丘
李源道（元代）

吴山名胜处，独说此林丘。人去剑留迹，僧来石点头。

苏台千古月，萧寺几番秋。岩壁寒泉响，辘轳声未休。
夏日感旧
陆游（宋代）

独居无复客嘲边，终日颓然饱即眠。
护砚小屏山缥缈，摇风团扇月婵娟。
桐阴忽见翻双鹊，石罅时闻落细泉。
避暑不须河朔饮，转头即见早秋天。
拟江南曲县名离合五首 其三
弘历（清代）

鱼戏莲叶西，林光漾远堤。采莲发清讴，争出越来溪。
次夜月色复佳游霞川锦池二首
张镃（宋代）

倚栏看月兴难平，载酒还须入涧行。
竹顶有时翻鹊翅，草根随处闹虫声。
城中岂是无人赏，船里何曾卧地撑。
游遍一池心未足，乱荷丛底听三更。
石壁泉
熊禾（元代）

一滴流浆石骨穿，于今一掬扫炎氛。
鹤仙业已成陈迹，瀑布声中隐剑痕。
山居诗
释延寿（宋代）

事多兴废莫持论，唯有禅宗理可尊。
似讷始平分别路，如愚方塞是非门。
刳肠只为生灵智，剖舌多因强语言。
争似息机高卧客，年来年去道长存。
咏古十六首 其九
华镇（宋代）

三圣赞拔茅，拔茅有连茹。四始咏鸣鹿，鸣鹿啸其类。

性理傥可赏，微物在所贵。矧伊人伦秀，德輶自勤致。

昔在世宗时，炎刘正昌炽。蒲轮聘枚叟，异人始麇至。

郑生何慷慨，称荐天下士。嘉言美且闲，咀之有馀味。

当朝尚趋和，浮沈在承意。囊括未足多，似忝司农位。

独以推毂贤，千秋仰高义。周公亲吐握，事与田窦异。

如何大将军，碌碌无所誉。功业虽可名，风流固多愧。
次韵方去言用予喜归韵见寄三首
方回（元代）

秋高亲见老崖来，险阻嵌崎付一杯。
万古悬知名不夜，九泉谁免骨为灰。
轻鸥熟与风波狎，劲柏宁资粪壤栽。
却笑诸儿浪生死，大都暮落枉朝开。
遣兴
司马光（宋代）

京洛红尘里，闭门常独居。
虽无守道愧，终与趣时疏。
文举徒飞表，曹丘懒挟书。
谁怜从宦久，不及策名初。
待兔谋其拙，屠龙艺亦虚。
何当治归计，松菊绕吾庐。
雨际晚眺 其一
金科豫（清代）

远树蝉声歇，空堤燕影忙。篷窗閒徙倚，消受水风凉。
和单令自龙山迎月而归
胡寅（宋代）

招提炉上宝香氲，问信浮屠作祖人。
想得妙心同水镜，故应归路见冰轮。
清辉万里无穷雪，净观千山不隔尘。
欲识新诗惟累句，颇惭曹植与君亲。
哭张十八校书（数日前辱书，未及还答，俄承凶讣）
权德舆（唐代）

芸阁为郎一命初，桐州寄傲十年馀。魂随逝水归何处，

名在新诗众不如。蹉跎江浦生华发，牢落寒原会素车。

更忆八行前日到，含凄为报秣陵书。
暮春（六首）
史迁（明代）

先自花残故相恼，况值雨声催客愁。
狂吟夜半睡不得，起待清晨梳白头。
甓社湖
袁桷（元代）

甓社湖中新水清，风牵荇带引帆行。灵妃夜度霓裳冷，轻折菱花玩月明。
休粮僧
释文珦（宋代）

禅貌如冰雪，禅心去町畦。
休粮烟火绝，养气语言低。
空室无关钥，随身止杖藜。
不曾游聚落，终老只山栖。
天官殷少宰翟淑人挽歌
李攀龙（明代）

弱岁徵箕帚，童年托舅姑。馀光东壁驻，慈色北堂敷。

裘褐云霄度，蘋蘩日月徂。国香堪是梦，闺秀岂为刍。

零露晞金掌，清冰涸玉壶。珠沈知旁斗，弦断忆将雏。

凤逝泥书暗，鸾销水镜孤。绘帷含藻落，彤管带花枯。

作楫君能事，藏舟妾敢诬。网虫遗挂在，罗雀外家无。

杂佩传凄响，残机激壮图。乳糜疑自爱，琴瑟讶相扶。

两鹄云当复，三鱼兆已符。客悲来白鹤，帝宠会青乌。

河汉深难越，天门近可呼。精灵成婺彩，千古照皇都。
嘉兴缪同知号菊陂因赋
成廷圭（元代）

杰哉霜下转精神，一色中黄不染尘。老圃看花迎宰相，秋潭分水候仙人。

千年东里归何早，九日南陂赏□□。在昔神农书上药，至今医国慰斯民。
赠金励睡诗二首
陈抟（宋代）

常人无所重，惟睡乃为重。
举世皆为息，魂离神不动。
觉来无所知，贪求心愈用。
堪笑尘中人，不知梦是梦。
次韵邑宰徐何慊出示所作五首
陈著（宋代）

笠战西风马喷沙，帆樯迎浪舞神鸦。
调舟欲助江流柿，入海非求枣似瓜。
归客迂寻桑社景，吟鞭香带木犀花。
行边好语应听得，秋月春风六万家。
见有构鹤付力人担负而至者，一死于途，一死于宅。数语伤之
缪烜（清代）

蓬莱羽士尊禽族，点缀园林珍众畜。何来负腹一将军，也附风人构说目。

不乘轩舆不艇浮，担头束缚同鸡鹜。嗟哉胫折并翎摧，化去后先止隔宿。

尔虽愿学丁今仙，我还欲效唐衢哭。杀风景笑类焚琴，呜呼，谁其瘗尔焦山麓。
梦天
区怀年（明代）

蹑云仙露光团，桂影横秋半渥丹。碧落素霞生组练，高空瑶水振漪澜。

驱鸾广殿征新曲，受简深宫赋晓寒。迢递彩虹香陌远，无人同倚月中看。
减字木兰花
郭应祥（宋代）

偶然相聚。最是人间堪乐处。散步寻春。来作琴堂不速宾。

缓歌步曲。野鹜纷纷都退缩。不用多杯。准拟花时日日来。
童丱须知 其七
史浩（宋代）

绢帛鲜华由染工，红花紫草遂收功。若教明眼人猜破，始信浮生色是空。
玉连环影 灯下看蜡梅
顾太清（清代）

琐琐，三五黄金颗。为爱花香，自起移灯坐：影珊珊，舞仙坛，蜡瓣檀心，小样道家冠。
望九华赠青阳韦仲堪
李白（唐代）

昔在九江上，遥望九华峰。
天河挂绿水，秀出九芙蓉。
我欲一挥手，谁人可相从。
君为东道主，于此卧云松。
重游叠彩山风洞坐秀野亭眺望
李秉礼（清代）

好山如好友，怅焉风雨隔。朝来喜新晴，还复理轻策。

苍翠森到眼，一笑获良觌。攀萝蹑危磴，扪壁搜古迹。

有洞忽中穿，巨灵何代擘。凛然毛发竦，天风吹不息。

虚亭纳万象，旷览浩无极。日堕林莽间，村墟明历历。

閒云已归岫，倦鸟亦敛翼。延伫未能去，孤吟坐成夕。
西郊
杜甫（唐代）

时出碧鸡坊，西郊向草堂。
市桥官柳细，江路野梅香。
傍架齐书帙，看题减药囊。
无人觉来往，疏懒意何长。
追和澹泊楼先祖诗韵
薛季宣（宋代）

种柳栽花意已深，曾楼岳立千丈森。可须轮奂翚飞翼，会见逍遥天地心。
探春令
佚名（元代）

草堂三鼓梦游仙，到蓬壶阆苑。正白云满地无人扫，信幽圃，香风旋。

群真朝列黄金殿。醉流霞璚宴。顿觉来一片清凉意，似明月，山头见。
减字木兰花
黄庭坚（宋代）

张使君仲谋

中秋多雨。常是尊罍狼藉去。今夜云开。须道姮娥得得来。

不知云外。还有清光同此会。笛在层楼。声彻摩围顶上头。
好事近（寿刘须溪）
邓剡（宋代）

桃脸破初寒，笑问刘郎前度。为说正元朝上，缥缈年桥午。百年方半日来多，且醉且吟去。须信剑南万首，胜侯封千户。
送从弟邕下第后寻会稽
孟浩然（唐代）

疾风吹征帆，倏尔向空没。
千里在俄顷，三江坐超忽。
向来共欢娱，日夕成楚越。
落羽更分飞，谁能不惊骨。
人日
鄂貌图（清代）

禁城人日物华同，百感何来逐晓风。不解破愁还是酒，谁怜作客已成翁。

尊前彩胜烟尘外，梦里乡园羽檄中。独坐阳和舒啸咏，梅花纸帐夜镫红。
刘春台太守州治有大观天日近雄胜海山连之联因十咏其韵简上 其七
赵完璧（明代）

癯自从肥窥战胜，清操冰玉呈孤莹。负义封侯自烈然，尘埃讵为如钩应。
失调名
佚名（宋代）

角黍厅前，祭天神、妆成异果。
登西湖北楼
丘濬（宋代）

寻游心绪忍阑珊，高处重登始是观。
晚吹划开三面碧，晨曦收住一天寒。
南屏洞户萝阴合，东极鳌峰雪浪漫。
远近声形穷不得，离朱师旷漫凭栏。
再次武公望雪梅韵五首 其五
廖行之（宋代）

休论青琐与黄扉，祇有西湖不受欺。每向冰霜见全操，笑渠长夏受蒸炊。
和刘正夫见寄
吴芾（宋代）

已是龙钟七十人，故应告老上章频。
九重垂念如慈父，一旦容归作幸民。
今我可怜非故我，此身才喜是吾身。
花前幸有尊中醁，且醉湖山几度春。
己巳新春
陆文圭（元代）

鞭春已罢烧灯近，十日西风未转东。
料得化工无别意，只因不放不桃红。
宇文绍恭所藏其父德闻手书其祖家训一卷
晁公溯（宋代）

蜀士相与语，故家谁得如。
千年令威宅，一纸伏波书。
游碧涟堂偶作寄致政司空相公
文彦博（宋代）

公以心如水，开轩俯碧涟。尝虚济川楫，却就钓璜渊。

北倚平崧阁，南临种黍田。缘经冶城望，到此即怀贤。
喜晴
姜特立（宋代）

日出天开眼，云收见物华。
不餐还自饱，无酒却须赊。
绿遍千丝柳，红添几树花。
如何酬造物，烂醉是生涯。
送陈竹屋提干东归
戴炳（宋代）

生长由来接社枌，台山越水偶中分。一朝倾盖便知我，千里携家得傍君。

风厚大鹏培怒翼，天寒征雁拆同群。折梅相送齐山路，愁绝江东日暮云。
十二月一日
陆游（宋代）

东风吹斗柄，暖律变严凝。
草色迷残烧，溪流带断冰。
儿书春日牓，女翦上元灯。
莫笑蒲龛睡，山翁怯岁增。
石席
释保暹（宋代）

有状卷不得，间斋惜夜长。
坐来消暑气，睡去入秋乡。
隐隐生寒骨，沈沈发冷光。
何时遂深遁，移取置山房。
闻蝉二首
林景熙（宋代）

近交纸薄云翻手，旧梦冠空雪满颠。
却忆画船曾听处，夕阳高柳断桥边。
省舍晚景
宋祁（宋代）

日稷城阴生，尘露稍云歇。
密树抱烟沈，高禽映天没。
外物既不抱，清机亦徐发。
何意羲皇风，吹我襟袖末。
少驻北堂陲，娟娟待明月。
过汪氏别业二首
李白（唐代）

游山谁可游？子明与浮丘。
叠岭碍河汉，连峰横斗牛。
汪生面北阜，池馆清且幽。
我来感意气，捶炰列珍羞。
扫石待归月，开池涨寒流。
酒酣益爽气，为乐不知秋。

畴昔未识君，知君好贤才。
随山起馆宇，凿石营池台。
星火五月中，景风从南来。
数枝石榴发，一丈荷花开。
恨不当此时，相过醉金罍。
我行值木落，月苦清猿哀。
永夜达五更，吴歈送琼杯。
酒酣欲起舞，四座歌相催。
日出远海明，轩车且徘徊。
更游龙潭去，枕石拂莓苔。
陪山泉登芝山和文正公旧韵
释道璨（宋代）

培塿视崔巍，眼高如许哉。
举头天在上，四面景皆来。
渐老成多病，看山又一回。
尽供诗世界，霁色为君开。
大通铺
黄彦平（宋代）

寒食祇数日，春光犹一分。风烟明杲杲，莺蝶闹纷纷。

馆地红铺绣，汀洲绿妒裙。芳馨有谁遗，吾欲降东君。
经八合坂
许棠（唐代）

蹑险入高空，初疑势不穷。又缘千嶂尽，还共七盘同。

下辨东流水，平随北去鸿。天然无此道，应免患穷通。
幽居初夏
陆游（宋代）

藤冠草屦病支离，门外纷纷百不知。
解箨有声惊倦枕，飞花无力点清池。
闲思旧事惟求醉，老感流年只自悲。
绿树阴中红练起，一团零乱湿臙脂。
赠田庐生
梁成楠（清代）

先生学书兼学剑，左手钩镡右铅椠。先生学剑且学诗，哦诗惊铅帐下儿。

学书学剑皆无用，惟有诗篇常讽诵。诵诗满腹不疗贫，肘后青囊足活人。

葫芦墩市气落落，口自吟诗身卖药。诗味清新药味恶，置炭以冰燃不著。

近市中田有故庐，卖药归来又读书。心氛世垢静扫除，白日晶晶照太虚。

昔者韩康卖药为沈冥，徒有女子知姓名。今君卖药价不二，女子学诗求执贽。

嵚崎历落不逢时，华发萧萧红粉师。男不封侯女不嫁，英雄末路足悲吒。
山园杂赋四首 其四
陆游（宋代）

芳荃真妙士，霜菊亦奇才。邂逅心生敬，慇勤手自培。

扶持新长桂，护惜欲残梅。此意何人解，颓然付酒杯。
出院有期
李之仪（宋代）

亲旧相逢似隔时，从今无复念归期。莫同更写留连恨，只拟添成百首诗。
舟行有感
蔡戡（宋代）

仕路多艰棘，人生更转篷。浮云偏蔽日，骇浪不因风。

世事愁眉外，人情醉眼中。老来齐得丧，方寸等虚空。
寄题西湖并送净慈显老三绝
范成大（宋代）

南北高峰旧往还，芒鞋踏遍两山间。
近来却被官身累，三过西湖不见山。
恭纪恩赐诗 其三 赐金嵌宝石斗牛绦环
严嵩（明代）

宝环分赐黄金烂，珠颗匀圆石瑰奇。如龙水兽疑腾跃，什袭寻常不敢窥。
次李阆州禀议三首·立春日风
洪咨夔（宋代）

千骑行春雪未消，早乘羊角问逍遥。
明年好与供春帖。涉景祥飚近九霄。
秋夜怀翟起野卫勉斋
刘鸿渐（明代）

幽栖几度悲摇落，一望谯城思转赊。作客情怀空紫蕨，怀人心绪正黄花。

暮云斗酒悬孤阁，明月清砧散万家。想到襟期陶谢远，清霜满目落蒹葭。
怀仙楼歌奉呈鹤林尊友
白玉蟾（宋代）

闽为昔无诸，山水实秀妩。
其间多神仙，后先各轩翥。
任敦丹井寒，董奉杏坛古。
云飞邓伯元，风御王玄甫。
乌石隐士周，霍童仙君褚。
王霸骑白龟，徐登跨黑虎。
赵炳石室空，薛丕梅溪举。
何家九弟兄，黄老一宗祖。
无处觅榴花，曾巅但烟雨。
此身犹埃尘，不得奉笑语。
偶亦嗜好同，於焉问出处。
彼美彭鹤林，往在神霄府。
名位居瑶台，觞咏挥玉麈。
不入鵷鹭行，甘与猿鹤侣。
清誉塞江湖，大手压燕许。
西北有高楼，怀仙扁其所。
生晚不同时，怅欲与为伍。
青蛇吼云崖，黄鹤眇星渚。
去去无消息，忡忡镇凝佇。
天上多欢娱，世间厌凄苦。
鸾凤相招携，云泥少问阻。
几回心欲飞，不觉手自舞。
倚栏数百年，归日指可偻。
先谒南华宫，次谒西王母。
献之以玉环，酌我以璚醑。
何必偷蟠桃，尽可擘麟脯。
回首视蓬莱，三点烟如缕。
许子儒寺丞挽诗二首
李弥逊（宋代）

壮岁天衢上，舂容伯仲间。
握兰同省户，持橐缀朝班。
投老归乡县，从君卧故山。
并游零落盖，回首一潸潸。
吴银台宅食桃鱼云出尚方为作一律
张羽（凤举）（明代）

御苑仙桃出绛阍，恩波兼饫赐鱼芬。桃从武帝筵中降，鱼是文王沼内分。

几度著花供馈与，定看濡沫惜殷勤。报璚未足酬珍贶，在藻还同祝圣君。
宫词 其六十
赵佶（宋代）

清晓轻云锁玉楼，楼前宫柳弄春柔。升平宫宇浮佳气，占得风光待宴游。
题郊居
宗元鼎（清代）

茶灶声清响竹廊，小亭新构面横塘。渔夫晚唱烟生浦，桑妇迟归月满筐。

一岭山花烧杜宇，满池春雨浴鸳鸯。篱边犬吠何人过，不是诗僧是酒狂。
黄高士山房
连文凤（宋代）

绝无一语到人间，但把瑶琴续续弹。
夜鹤归来山月白，松花吹落石林寒。
兵后与故人别，予西上，至今在扬楚，因有是寄
皎然（唐代）

日月不相待，思君魂屡惊。草玄寄扬子，作赋得芜城。

温温独游迹，遥遥相望情。淮上春草歇，楚子秋风生。

辟士天下尽，君何独屏营。运开应佐世，业就可成名。

谁借楚山住，年年事耦耕。
固城湖
阳枋（宋代）

有户尽开杨影底，无轩不在水光中。
浓蓝染就秋空碧，只欠斜飞几点鸿。
题南京邵思谊漏月轩有庄孔阳同年记 其一
程敏政（明代）

定山居士久离群，一纸新传漏月文。文古字奇谁似者，近来应学武夷君。
临江仙
倪稱（宋代）

鸟语朝来新雨霁，杖藜呼我闲行。天晴腰脚上山轻。清风收积润，斜日弄新晴。

最爱飞泉鸣野涧，清如万壑松声。回风溅沫湿冠缨。归来魂梦冷，幽响杂瑶琼。
次韵刘元煇飞雪数片之作
方回（元代）

六幕垂同冻不埃，舞霙呼我燕窗开。
已从衣上霏微见，未肯檐前汗漫来。
就砌拾看呵指笋，隔帘迎数斗妆梅。
衰髯却怪全相似，且置閒愁拨蚁醅。
奉和济黄河应教诗
萧悫（南北朝）

大蕃连帝室，骖驾奉皇猷。未明驱羽骑，凌晨方画舟。

津城度维驱，岸柳夹缇油。钟声飏别岛，旗影照苍流。

早光生剑服，朝风起节楼。滔滔细波动，裔裔轻舷浮。

回桡避近碛，放舳下前洲。全疑上天汉，不异谒蓬丘。

望知云气合，听识水声秋。从君何等乐，喜从神仙游。
观烧
齐己（唐代）

猎猎寒芜引，承风势不还。放来应有主，焚去到何山。

焰入空濛里，烟飞苍莽间。石中有良玉，惆怅但伤颜。
次韵滕至刚先生别后见寄之作
吕伯刚（明代）

半山残照独回舟，一片闲云任去留。
水屋风帘余晚兴，雨花灯影共春愁。
从来养鹤山中住，不学骑鲸海上游。
自此易知东浦路，茅堂只在涧西头。
和安之久雨
司马光（宋代）

秋霖逢甲子，禾耳恐须生。流俗幸无验，高田犹有成。

润唯藜莠得，烂与蕙兰并。早晚浮云豁，逍遥赋晚晴。
谢令学道诗
张辞（唐代）

何用梯媒向外求，长生只合内中修。

莫言大道人难得，自是行心不到头。
揽秀轩
邹浩（宋代）

观书已若观山水，今更开轩山水来。岌岌云收腾日月，滔滔鱼水起风雷。

二仪歘向胸中集，万象都从笔下回。只恐高深亦欣览，秀才尤秀出尘埃。
顷与公择读东坡雪后北台二诗叹其韵险无窘步
赵蕃（宋代）

相思不是冬无雪，留待春风鬭冷严。
病骨未忧衣乏絮，早餐宁叹食无盐。
梅添凿落元同色，竹拥参差半入檐。
坐守地炉应不厌，破窗平见北山尖。
谢送蜡梅三首
曾几（宋代）

天将何物染江梅，白玉花成栗玉开。
一种暗香全似旧，小罂和雪送春来。
神宗皇帝挽词三首
苏辙（宋代）

稽古尧无作，勤邦禹有功。
政新天地力，事改汉唐风。
礼乐寰中盛，梯航海外通。
华封徒有诵，龙御忽乘空。
承平终不处，副托重艰难。
统接神孙正，人依圣母安。
桥山封剑佩，原庙见衣冠。
万国缠哀处，嵩阳桧柏寒。
取士忘疏贱，量书废寝兴。
刍言本何益，玉殿最先登。
日角依俙想，尧言涕泗称。
龙髯远莫及，零泪冻成冰。
过准提庵用退之韵
李敬（明代）

桧柏秋阴石路微，荒园草长残蝶飞。老僧学佛兼学圃，豆花雨渍豆叶肥。

我来踏穿狮子窟，绳床尘满坐者稀。所须月米才半钵，黄菜扑面劬朝饥。

去年屋破雪堆席，今日墙欹风打扉。睡汉世法且不贯，纵施广舌何霏霏。

龛前大士漫千劫，门外枯松径十围。随便趺坐即起去，休留棘刺横牵衣。

快哉白云如奔马，兀突那复为人鞿。
送友人住海寺
释文珦（宋代）

海上莲花国，初从太守招。
衣传方石偈，舟泊丈亭潮。
渔子应焚簄，鲛人拟献绡。
他时思旧社，无奈寄书遥。
瑞鹤仙·画楼帘卷翠
周氏（宋代）

画楼帘卷翠。正柳约东风，摇荡东霁。缃桃雨才洗。似妆临宝镜。脂凝铅水，云遍髻子。坠钗梁、羞看燕垒。最堪怜，锦绣香中，早有片红飘砌。

间记。琴弹古调，曲按清商，旧年时事。屏山画里。江南信，梦中寄。感春浓怀抱，午酲初解，浅酌依然又醉。傍阑干、犹怯馀寒，倦和袖倚。
御街行·前时小饮春庭院
柳永（宋代）

前时小饮春庭院。悔放笙歌散。归来中夜酒醺醺，惹起旧愁无限。虽看坠楼换马，争奈不是鸳鸯伴。
朦胧暗想如花面。欲梦还惊断。和衣拥被不成眠，一枕万回千转。惟有画梁，新来双燕，彻曙闻长叹。
和秦太守廷韶游虎邱韵
史鉴（明代）

虎邱寺里相逢处，柳亸花娇路不分。泽畔纫兰为杂佩，壁间剜藓读遗文。

清吟羡得江山助，老懒思将笔砚焚。晚漱馀酣泉上立，万家烟火隔松云。
宿上方院
汪藻（宋代）

问津渔子浦，休驾法王城。一雨夜来过，数峰烟际明。

藤萝月不到，钟磬寒愈清。信美欲归去，村鹃如放声。
前从军行，仿杜前出塞体九首 其四
陈肇兴（清代）

朝上沙合船，暮赴九龙山。半夜戈相拨，军行积雪间。

□炮一声响，彼军胆皆寒。斩杀万馀级，士卒未朝餐。
枕上和圆机绝句梅花十有四首
晁说之（宋代）

莫道梅花取次开，馨香须侍百层台。
不同碧玉小家女，宝策皇妃元姓梅。
子产论政宽猛
左丘明（先秦）

郑子产有疾。谓于太叔曰：“我死，子必为政。唯有德者能以宽服民，其次莫如猛。夫火烈，民望而畏之，故鲜死焉。水懦弱，民狎而玩之，则多死焉，故宽难。”疾数月而卒。

太叔为政，不忍猛而宽。郑国多盗，取人于萑苻之泽。太叔悔之，曰：“吾早从夫子，不及此。”兴徒兵以攻萑苻之盗，尽杀之，盗少止。

仲尼曰：“善哉！政宽则民慢，慢则纠之以猛。猛则民残，残则施之以宽。宽以济猛；猛以济宽，政是以和。《诗》曰：‘民亦劳止，汔可小康；惠此中国，以绥四方。’施之以宽也。‘毋从诡随，以谨无良；式遏寇虐，惨不畏明。’纠之以猛也。‘柔远能迩，以定我王。’平之以和也。又曰：‘不竞不絿，不刚不柔，布政优优，百禄是遒。’和之至也。”

及子产卒，仲尼闻之，出涕曰：“古之遗爱也。”
游汉高帝祠
韩维（宋代）

平桥架荒堑，东上大冈尾。
冈头古木合，有庙荫其底。
摄衣升殿墀，龙瘢俨当位。
蝙飞画帐喧，鼠啮珠旒坠。
不知谁来祀，狼籍樽与簋。
残碑压鳌背，上有太和字。
去此数百载，文剥失所次。
伊人昔经构，视汉犹视彼。
徘徊怀古意，日暮悲风里。
次韵郦元与赠于元直道旧二首 其一
刘迎（金朝）

人物伤心万马空，于今声价歘然东。教条不独行千里，筹策曾然奉一戎。

事契百年知有自，笑谈三语记无同。白头赖有髯参在，解说当时喜怒公。
星岩二十景 其十二 蓬壶仙径
郭棐（明代）

偶来蓬岛倚层霄，恍似天台度石桥。倩采紫芝情冉冉，转怜青犊思迢迢。
寄外
佘五娘（明代）

孤剑天涯客，清霜岭外秋。好将杨子赋，莫作杜陵愁。

地远书凭雁，江寒月近舟。西风多感兴，知上仲宣楼。
颂证道歌·证道歌
释印肃（宋代）

信受之者皆相应，不落有无凡与圣。
八面清风宇宙宽，日月从他浑自性。
初入四川境喜晴
曾国藩（清代）

万里关山睡梦中，今朝始洗眼朦胧。
云头齐拥剑门上，峰势欲随江水东。
楚客初来询物俗，蜀人从古足英雄。
卧龙跃马今安在？极目天边意未穷。
偈颂一一二首 其二十八
释清远（宋代）

圆明了知，不由心念。抵死要道，堕坑落堑。
琐窗寒 消寒
阮恩滦（清代）

冻雪拳鸦，深松隐鹤，绮窗风紧。貂茸护暖，减了弄妆清兴。

问园梅、开将未开，小阑浅压苔枝冷。忆六朝山色，愁娥难画，峭寒同警。

云影。西楼暝。正酒熟枫根，笛飘竹径。灯帘自倚，销得玉釭兰烬。

怕窥檐、霜月半棱，夜阶渐觉遥漏静。且围炉、小试龙团，也胜椒花饮。
萧果卿祭酒挽章二首
吕祖谦（宋代）

摩揣诚斯薄，雕镌质自销。
平生但真朴，直上绝枝条。
氛雾终澄霁，丘山亦动摇。
朝阳旧时凤，声人舜箫韶。
送朱叔止守南剑
楼钥（宋代）

下水上山腰带州，人家无数起危楼。
遨头不用喧箫鼓，只把清诗纪胜游。
青云交为司马恂如题 其二
徐溥（明代）

青云交态纷如雨，谁念山中看白云。归到西斋正风雨，一尊灯火漫论文。
寄李频
薛能（唐代）

长安千万蹊，迷者自多迷。直性身难达，良时日易低。

环檐消旧雪，晴气满春泥。那得同君去，逢峰苦爱齐。
寿邹都大
吴泳（宋代）

梅花又是隔年看，节节光明雪照山。
赤螘玄蜂边徼外，黄鸡白黍野田间。
鹄头久已书丹版，燕额仍须护玉关。
独有檀沈烟一穟，明年还绕属车斑。
府推史彦明迁安东太守次韵来诗寄贺
曹伯启（元代）

将谓投閒乐有馀，已闻丹诰送新除。灾祥自古由天降，忠直从来与世疏。

治狱我惭于定国，济时公类马相如。太湖一阻三年别，淮水朝宗好寄书。
登楼望月二首 其二
刘斌（唐代）

皎洁三秋月，巍峨百丈楼。下分征客路，上有美人愁。

帐卷芙蓉带，帘褰玳瑁钩。倚窗情渺渺，凭槛思悠悠。

未得金波转，俄成玉箸流。不堪三五夕，夫婿在边州。
寄肯体
丘葵（宋代）

三年云卧一身闲，惟有君来萧寺间。
既是君平为世弃，不妨巢父掉头还。
平生学道鱼千里，晚岁参禅豹一班。
惟有圣贤真实地，吾侪努力莫辞难。
徐倅尊人挽诗二首
杜范（宋代）

教子成名岂偶然，存心积善契苍天。
独工学问驰清誉，旁羽阴阳得异传。
煞有哀荣身后事，不差生死梦中言。
欲占厚德看铭志，七十之期过一年。
梅花 其四
李流谦（宋代）

似嫌洁白太清寒，故著微红略破颜。俯仰聊同閒草木，不妨游戏住人间。
群玉山
董居谊（宋代）

羁寓零陵过一年，每怜两脚负山川。
忽从榛莽窥神秘，似与仙家有宿缘。
同谢公定携书浴室院汶师置饭作此
黄庭坚（宋代）

竹林风与日俱斜，细草犹开一两花。
天上归来对书客，愧勤僧饭更煎茶。